14 Fa o tlhopha boitlosobodutu, go na le ntlha e nngwe e e botlhokwa e o tshwanetseng go e akanyetsa: nako ya gago. Boitlosobodutu jo o bo tlhophang bo senola se o bonang se siame, mme nako e o e fetsang mo go jone yone e senola dilo tse o di tsayang di le botlhokwa. Gone mme, dilo tsa semoya ke tsone tse di botlhokwa thata mo Bakereseteng. (Bala Mathaio 6:33.) Ka jalo, ke eng se o ka se dirang go tlhomamisa gore dilo tse di direlwang Bogosi di tla pele mo botshelong jwa gago? Moaposetoloi Paulo o ne a re: “Nnang lo tlhokometse ka kelotlhoko e kgolo gore kafa lo tsamayang ka gone ga se jaaka batho ba ba seng botlhale mme ke jaaka ba ba botlhale, lo ithekela nako e e lo siametseng.” (Baefeso 5:15, 16) Eleruri, go nna le nako e e rileng e o e beelang kwa thoko go itlosa bodutu go tla go thusa gore o nne le nako ya go dira “dilo tse di botlhokwa thata”—ditiro tse di tla tokafatsang bomoya jwa gago.—Bafilipi 1:10.